Tarttuvaa oksennus-ripulitautia sairastavien kosketusvarotoimet akuuttivuodeosastolla ja teho-osastolla

(esim. noro, astro, sapo, adeno, rota ja Clostridium difficile)

Tämä toimintaohje koskee kolmea eri tilannetta: kosketusvarotoimien aloitus (tarkistuslista), päivittäinen käytännön toteutus (huonekortti) ja kosketusvarotoimien lopetus/siirto jatkohoitoon (tarkistuslista).

Oksennus-ripulitaudin tärkein leviämisreitti on kosketustartunta (uloste-käsi-suu). Jos epäilet potilaalla tarttuvaa oksennus-ripulitautia, siirrä hänet heti **omaan huoneeseen, ota tarvittavat näytteet ja hoida kosketusvarotoimin. Kosketusvarotoimet kestävät oireiden ajan ja 2 vrk oireiden loppumisesta.**

Huoneesta, josta oireinen potilas siirretään, siivotaan vapautunut paikka ja huoneen kosketuspinnat pyyhitään kloorilla 1000 ppm.Oksennus- ja ripulitaudeille altistuneille (olleet samassa huoneessa oireisen kanssa) huonetovereille osoitetaan oma WC. Oireettomat altistuneet saavat liikkua vapaasti ja heidät hoidetaan normaalikäytännön mukaan (ei kosketusvarotoimia). Jos altistunut alkaa oireilemaan, siirretään hänet omaan huoneeseen (aloitetaan kosketusvarotoimet) ja otetaan tarvittavat näytteet.

**Jos sairastuneen näytevastauksessa on noro, rota, astro, sapo tai adeno:**

Altistuneiden kanssa samaan huoneeseen ei saa ottaa uusia potilaita kolmeen vuorokauteen (altistuspäivä + 2 seuravaa päivää).

**Jos sairastuneen näytevastauksessa löytyy clostridium difficile:**

Altistuneiden kanssa samaan huoneeseen voi ottaa uusia potilaita eikä erillistä WC:tä altistuneille enää tarvita.

Jos epäilet osastolla vatsatautiepidemiaa, ota yhteyttä virka-aikana infektioiden torjuntayksikköön puh. 8286 (Oys) tai ulkopuolelta 040 506 2094. Päivystysaikana Oysissa aikuisten puolella infektiopäivystäjään ja lasten puolella lastenklinikan etupäivystäjään.

**Kosketusvarotoimien aloitus** (tarkistuslista)**:**

|  |  |
| --- | --- |
| **Huonesijoitus** | Yhden hengen huone, jossa oma WC ja suihku tai yhteisten pesutilojen käyttö viimeisenä. Jos huoneessa ei ole WC:tä, varaa potilaalle oma WC. |
| **Oireisen potilaan näytteiden ottaminen**  | * Aikuisilta ulosteesta F-VirNhO (8826) ja F-CldTNhO (6141), oksennuksesta F-VirNhO (8826/ näytteenlaaduksi oksennus, otetaan kierrekorkilliseen purkkiin).
* Lapsilta F-VirNhO (8826) . Lisäksi osasto 51:n potilailta F-CldTNhO (6141).
* Osastohoitoon otettavien ja osastolla olevien potilaiden näytteet tilataan kiireellisenä.
* Muut näytteet otetaan hoitavan lääkärin harkinnan mukaan
* **Oireiden loputtua ei kontrollinäytteitä oteta**
 |
| **Laborotorinäytteiden otossa huomioitavaa** | * Huonekohtaiset näytteenottovälineet
* Verinäyteputket laitetaan kaarimaljalle, ei lasketa potilaan vuoteeseen eikä pöydälle. Pyyhi näyteputket denaturoidulla alkoholilla ja liimaa näytetarrat. Vie pelkät näyteputket huoneen ulkopuolelle.
* Uloste ja virtsanäytteet voidaan käsitellä huuuhteluhuoneessa.
* Oysissa laboratorionäytteitä tilatessa valitse WebLabin eristysvalikosta ” Clostridium kosketuseristys” tai ”Noro kosketuseristys”
 |
| **Huoneen varustelu** | Varaa tarvittavat suojaimet: tehdaspuhtaat suojakäsineet ja suojatakki sekä kirurginen suu-nenäsuojus ja suojalasit tai vaihtoehtoisesti visiirimaski. |
| Varaa potilaskohtaiset hoito-, tutkimus- ja apuvälineet. (ensisijaisesti kertakäyttöiset) |
| Laita oveen merkintä: *”Vierailijat ottakaa yhteyttä hoitohenkilökuntaan ennen huoneeseen menoa”.*  |
| Laita *”Tarttuvaa oksennus-ripulitautia sairastavan potilaan hoidon päivittäinen käytännön toteutus”* –huonekortti helposti henkilökunnansaataville, esim. huoneen ulkopuolella välinekärryyn tai huoneen välitilaan/kaappiin.  |
| Varaa huonekohtaiset siivousvälineet, pyykki- ja jäteastiat. |
| Varaa eritetahradesinfektioaine **kloori 5000 ppm**.  |
| **Tiedottaminen** | Laita merkintä varotoimista hoitosuunnitelmaan.Tiedota kosketusvarotoimista potilaan hoitoon osallistuvia.  |
| **Potilaan ohjaus** | Kerro varotoimiin liittyvistä järjestelyistä, tarkoituksesta ja kestosta sekä ohjataan käsien desinfektio.Anna potilaalle *”Tarttuvaa oksennus-ripulitautia sairastava potilas”*-ohje**Potilas ei saa liikkua yleisissä tiloissa epidemian leviämisen ehkäisemiseksi.**   |

**Tarttuvaa oksennus-ripulitautia sairastavan potilaan hoidon päivittäinen käytännön toteutus** (huonekortti)

|  |  |
| --- | --- |
| **Käsihuuhteen käyttö** | Huoneeseen mennessä ja sieltä poistuessa. Ennen suojakäsineiden ja muiden suojainten pukemista ja niiden riisumisen jälkeen.**Desinfioi kädet ja vaihda suojakäsineet**: ennen aseptisia toimenpiteitä, hoitotoimenpiteiden välissä ja eritteiden käsittelyn jälkeen. Ota huoneen kaapeista tarvittavat hoitovälineet desinfioiduin käsin. |
| **Suojaimet**(kertakäyttöiset) | **Pue tehdaspuhtaat suojakäsineet ja suojatakki**: Aina, kun olet kosketuksessa potilaaseen ja hänen lähiympäristöön.Käytä muita suojaimia (kirurginen suu-nenäsuojus ja suojalasit tai vaihtoehtoisesti visiirimaski), jos vaara roiskeista. |
| **Suojainten pukeminen**  | Pue suojatakki potilashuoneen ulkopuolella/välitilassa/potilashuoneessa. Pue suojakäsineet potilashuoneessa juuri ennen potilaskosketusta tai hoitoympäristöön koskemista.  |
| **Suojainten riisuminen** | Riisu suojaimet potilashuoneessa suoraan roskiin.**Suojainten riisumisjärjestys:** 1. suojakäsineet, 2. suojatakki,3. käsien desinfektio,4.(suojalasit ja kirurginen suu-nenäsuojus/visiirimaski),5. käsien desinfektio |
| **Muun henkilökunnan suojautuminen** | Käytä samaa suojavaatetusta kuin osaston henkilökunta. |
| **Potilaan liikkuminen** | **Potilas ei saa liikkua yleisissä tiloissa epidemian leviämisen ehkäisemiseksi.** Jos potilas ei pysy huoneessa esim. muistamattomuuden takia, hänelle hankitaan omahoitaja. |
| **Potilaan kuljettaminen** | Ennen kuljettamista pyyhi sängyn kaiteet kloorilla 1000ppm. Käytä käsihuuhdetta ennen kuljetusta ja sen jälkeen. |
| **Ruokailu** | Omassa huoneessa.Tavalliset ruokailuvälineet, ruokatarjottimen palautus ja pesu normaalisti muiden astioiden kanssa. |
| **Kirjat,lelut, yms.** | Potilaskohtaisessa käytössä ja niiden on oltava desinfioitavissa. Ensisijaisesti tuodaan lapselle omia leluja ja pelejä kotoa. Osaston kirjoja **ei voi** viedä potilashuoneeseen. |
| **Päivittäinen siivous** | Käytä samaa suojavaatetusta kuin osaston henkilökunta.Pyyhi huoneen kosketuspinnat, WC- ja pesutilat kloori 1000 ppm. **Oksennus- ja ripuliepidemiatilanteessa** siivoa oireisten potilashuoneiden ja vessojen kosketuspinnat päivittäin peroksygeenillä esim. 2% Oxy+®:lla tai 3,5% Oxivir plussalla (Clostridium difficile Oxivir 15%). Yhteiskäytössä olevien vessojen ja yhteisten tilojen kosketuspinnat siivoa kaksi kertaa vuorokaudessa edellä mainituilla desinfektioaineilla. |
| **Eritetahran poisto** | Kloori 5000 ppm. Epidemian yhteydessä kaksivaiheiseen eritetahradesinfektioon voit käyttää myös 2% Oxy+® tai 3,5% Oxivir plussaa (Clostridium difficile Oxivir 15%).  |
| **Likapyykki** | Laita likapyykki huoneessa pöllyttelyä välttäen suoraan pyykkisäkkiin. |
| **Vierailijat** | Ohjaa vierailijoille käsien desinfektio.  |

**Kosketusvarotoimien lopetus/ siirto jatkohoitoon** (tarkistuslista)**:**

|  |  |
| --- | --- |
| **Hoito-, tutkimus- ja apuvälineiden huolto** | Puhdista ja desinfioi monikäyttöiset välineet ensisijaisesti huuhtelu- ja desinfiointikoneessa (deko), jos mahdollista. Muussa tapauksessa pyyhi väline kloorilla 1000 ppm, jos väline kestää kloorin. Jos väline ei kestä klooria, pyyhi se pesevällä pintadesinfektioaineella. |
| **Siivous** | Käytä samaa suojavaatetusta kuin osaston henkilökunta.Pyyhi huoneen kosketuspinnat, WC- ja pesutilat **kloorilla 1000 ppm**.Vaihda huoneen väliverhot/väliverhon alaosa ja mahdolliset ikkunan sivuverhot.Loppusiivouksen jälkeen huoneeseen saa ottaa heti uuden potilaan. |
| **Vuodevaatteet** | Laita peitto, tyynyt ja lakanat suoraan huoneessa pyykkisäkkiin. Pyyhi patjan hygieniasuoja kloorilla 1000 ppm tai lähetä pesulaan. |
| **Laboratorionäytteet** | Poista merkintä Weblabista (Oys) kosketusvarotoimien päätyttyä. |
| **Tiedottaminen** | Tiedota jatkohoitopaikkaa, mikäli kosketusvarotoimet jatkuvat. |
| **Vainajan laitto** | Käytä samoja suojaimia kuin potilasta hoidettaessa. |